AaB Ishockey har valgt ikke at forlænge kontrakten med den canadiske back Grady Moore. Han skifter i stedet til SønderjyskE.

Klubskifte uden dramatik - Det er et klubskifte ganske uden dramatik. Grady har leveret en god indsats i denne sæson, og det er der naturligt nok flere klubber der har lagt mærke til i Danmark, konstaterer sportsdirektør Ole Nielsen fra AaB Ishockey. Lod ham gå - Som udgangspunkt ville vi også gerne have beholdt Grady til den kommende sæson, men vi kunne ikke nå til enighed om en aftale, og da Grady selv gerne ville forfølge andre tilbud, valgte vi at lade ham gå, forklarer Ole Nielsen, der allerede har nye emner på bedding som erstatning. Opbygning af nyt hold - Vi er i fuld gang med opbygningen af holdet til næste sæson, og har et par meget interessante emner i kikkerten til at tage over på backpladsen, så vi forventer helt klart at have et slagkraftigt mandskab parat til starten på sæsonen 2007/2008, lyder det fra Ole Nielsen. Grady Moore kom til AaB inden starten på indeværende sæson og er indtil videre noteret for 46 kampe med 27 point til følge.